钦定古今图书集成/明伦汇编/官常典/第506卷 > 张进
## 钦定古今图书集成/明伦汇编/官常典/第506卷 > 张进

按《宋史》本传：“进，兖州曲阜人。拳勇善射，挽彊及石馀，
应募曹州，隶镇兵。太祖亲选勇士，奇进才力，以补控
鹤官。积劳至御龙弩直都虞候，领恩州刺史。至道中，
兼御前忠佐步军都军头。太宗尝幸内厩，进以亲校，
执钺前导，体质魁岸，迥出侪辈。太宗熟视异之，擢为
天武右厢都指挥使，领贺州团练使。咸平初，迁昭州”
防御使，充“龙神卫四厢都指挥使、京城左右厢巡检。
未几，迁捧日天武四厢都指挥使。”二年秋，阅武近郊，
进与殿前都指挥使王超亲执金鼓，节其进退，军容
甚肃。从上北征，又与超管勾大阵及先锋策应。三年，
权殿前都虞候，迁侍卫步军都虞候、镇州副部署，徙
天雄军部署。会河决郓州王陵口，发“数州丁男塞之”，
命进董其役，凡月馀毕。诏褒之。移并代副都部署。李
继迁寇麟州，州将遣单介间道乞师太原，诸将以无
诏旨，犹豫未决，进独抗议发兵赴援，既至而围解，手
诏褒美。契丹侵中山，命进率广锐二万骑，由土门会
兵镇、定，未至而敌退，复归晋阳。景德元年卒，上遣中
使护丧还京，官给葬事。子元晋至内殿崇班、阁门祗
候。天禧末，录其次子元素为三班借职。